Com a conseqüència de la seva personalitat jurídica diferenciada de la de l'Administració, les entitats tenen òrgans de govern propis en el marc dels quals es conforma la seva voluntat.
Els estatuts de les entitats estableixen la composició d'aquests òrgans, la durada dels mandats dels membres i els càrrecs, l'àmbit del poder de decisió, el règim de convocatòria, i els quòrums de constitució i votació.
Totes les entitats tenen un màxim òrgan de govern amb funcions d'administració i direcció estratègica de l'entitat, i alts càrrecs o personal amb funcions d'alta direcció executiva, que tenen encomanada la direcció operativa de les decisions de l'òrgan de govern.
Algunes entitats de major dimensió i complexitat també disposen d'òrgans de govern delegats, que tenen per missió la direcció i administració permanent de l'entitat per delegació del màxim òrgan de govern.
Per a l'exercici adequat de les funcions encomanades, i per tal de garantir-ne l'eficàcia i l'eficiència, les entitats poden establir òrgans de control interns propis amb funcions de diversa naturalesa, que depenen del màxim òrgan de govern de l'entitat:
o Òrgan de control econòmic financer, d'existència necessària a l'empara de l' article 71 del Decret Legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
o Comissió de retribucions i nomenaments
Govern i governança són dos conceptes complementaris, quant a les funcions que comporta el seu exercici.
El govern fa referència a la direcció estratègica i l'administració interna de les entitats mitjançant els òrgans que tenen encomanada aquesta funció: els òrgans de govern i els òrgans de direcció executiva.
La governança corporativa, en canvi, és un concepte més ampli que es refereix al bon govern i a la responsabilitat social que s'exerceix per raons d'interès general i que abasta les relacions entre el principal (normalment els departaments de l'Administració) i l'agent (les entitats del sector públic).
És el conjunt de principis, regles, pràctiques i polítiques relatives a l'administració, la direcció i el control de les entitats, i a la interacció de tots els agents implicats: el principal, l'agent, els empleats, els proveïdors, la societat com a accionista, etc.
L'objectiu de la governança és garantir que les entitats del sector públic serveixen per a les finalitats que van ser creades i que, per tant, actuen de forma eficaç i eficient, i que els serveis que presten per compte de l'Administració són de qualitat.
Es fonamenta en la separació i delimitació de responsabilitats entre:
• el principal, de caràcter polític —el departament—, al qual correspon la definició de l'estratègia, l'assignació dels recursos i el control dels resultats de les entitats, i
• l' agent (les entitats descentralitzades) que respon de l'execució del mandat estratègic davant del principal i la ciutadania.
Les principals característiques de la governança corporativa en l'àmbit del sector públic són: legalitat, eficàcia, eficiència, equitat i sostenibilitat.
Per fer-les efectives es requereix lideratge i compromís dels òrgans de govern, comunicació, retiment de comptes, transparència, i participació.
Marge i àmbit estratègic d'actuació
Les entitats es relacionen amb els departaments a través dels programes pluriennals d'actuació, també anomenats contractes programa o contractes de gestió, que defineixen les línies estratègiques de les activitats que desenvolupen per compte d'aquells.
Com a entitats participades majoritàriament per l'Administració, els departaments exerceixen el rol de principal i, per això, defineixen la política de propietat dels seus agents (les entitats) i n'estableixen els objectius estratègics, el finançament, les línies d'activitat i els controls.
Per la seva banda, les entitats, com a responsables del compliment dels encàrrecs rebuts, participen de la governança corporativa mitjançant el lideratge i el compromís dels seus òrgans de govern i directius —així com a través d'autocontrols interns, codis de bon govern i bones pràctiques de gestió—, i la rendició de comptes al principal i als accionistes (la ciutadania).
Un contracte programa és un programa d'actuació estratègica que subscriu un departament de l'Administració de la Generalitat i una entitat que en depèn, en el marc del qual s'articula la seva relació.
Aquest instrument fixa les prioritats, els objectius i els sistemes de control i avaluació i regula:
• Els serveis i activitats que el departament encarrega a l'entitat
• Els objectius que les entitats han d'assolir
• Els mitjans materials, tècnics i humans que es destinen a les activitats
• L'assignació de recursos i el finançament per dur-los a terme
• Els drets i les obligacions recíprocs
• Els marcs de responsabilitat de cada part
• Els mecanismes de seguiment i avaluació
• Els efectes associats al grau d'assoliment dels objectius
Tenen caràcter pluriennal i es completen a través dels plans anuals d'actuació.